**Csökmő Nagyközség Önkormányzata  
Képviselő-testületének****3/2017. (I.13.) rendelete  
a temetőkről és a temetkezésekről**

* ***egységes szerkezetben a 17/2017. (X.31.) és az 1/2018. (II.13.) önkormányzati rendeletek szerinti módosításokkal -***

Csökmő Nagyközség Önkormányzata Képviselő-testülete az Alaptörvény 32. cikk (1) bekezdése a) pontjában, a temetőkről és a temetkezésről szóló 1999. évi XLIII. törvény 41. § (3) bekezdésében kapott felhatalmazás alapján Magyarország helyi önkormányzatairól szóló 2011. CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

Általános rendelkezések  
1. §

(1) A rendelet hatálya kiterjed Csökmő Nagyközség Önkormányzata tulajdonában lévő, működő 411-425 hrsz-ú, és a 426 hrsz-ú, 0277 hrsz-ú,  és a lezárt 382 hrsz-ú temetőkre, valamint ezek fenntartásával és temetésekkel kapcsolatos összes tevékenységre.

 (2) Személyi hatálya kiterjed minden olyan jogi és természetes személyre, aki az e rendeletben foglalt feladatokat végzi, a feladat végzése során a rendeletben megjelölt szervezetekkel jogviszonyt létesít, a temetői szolgáltatásokat igénybe veszi, illetve e rendelet előírásait megszegi.

2. §

(1) Csökmő nagyközség közigazgatási területén a temetők létesítése, fejlesztése, bővítése Csökmő Nagyközség Önkormányzatának feladata és joga.

(2) Az önkormányzat a tulajdonában álló temetők fenntartásáról és üzemeltetéséről Csökmő Nagyközség Önkormányzata gondoskodik.

(3) A temetkezési szolgáltatásokat erre engedéllyel rendelkező temetkezési szolgáltatók látják el.

A temető tagolása

Sírhelytáblák (parcellák)

3.  §

(1) A temetőt betűvel jelölt sírhelytáblákra (parcellákra), a parcellákon belül római számmal jelölt sírhelysorokra, azon belül pedig arab számmal jelölt temetési helyekre kell osztani. A sorokban a temetési helyeket a temető üzemeltetője jelöli ki. A sírhelytáblák kialakítását, a temetési helyek beosztását, számozását, azok elhelyezését a temető üzemeltetője állapítja meg.

(2) A sírhelytáblák és a sorok számozását a helyszínen is fel kell tüntetni.

(3) A temető üzemeltetőjének a sírhelytáblát a folyamatos temetésre elő kell készíteni.

(4) A sírhelyek vonatkozásában a sorba temetés kötelező, előre sírhelyet megváltani nem lehet kivéve

a) ha az elhunytnak a temetőben van meglévő temetési hely feletti rendelkezési joga, és kifejezett végakarata, hogy ezen temetési helyen helyezzék nyugalomba, illetőleg az eltemettetését intéző személy(ek) ekként rendelkeznek,

b) ha a sorban, a sírhelyek között olyan fel nem használt terület van, amely alkalmas a 6. § (5) bekezdése szerinti sírhelyek kialakítására.

(5)[[1]](#footnote-1) A sírhelytáblákat, (parcellákat) összefogó úthálózatnak gépjárművel is járhatónak kell lenni szélessége 2,5 m.

Temetési helyek

4. §

(1) Az eltemetés módja szerint a temetés, hamvasztással vagy elhamvasztás nélkül történik, egyházi vagy világi szertartás szerint.

(1a)[[2]](#footnote-2) A halottat eltemetni, az elhamvasztott halott maradványait elhelyezni a temetőben létesített temetési helyen szabad. A temetőben az itt felsorolt típusú temetési helyeket kell biztosítani:

a.) sírhely

b.) urnafülke.

(2) Az (1) bekezdésben foglaltakra figyelemmel a temetőben csak egyes sírhely alakítható ki.

(3)[[3]](#footnote-3) A temetési hely (sírhely, urnafülke) kijelöléséről az üzemeltető gondoskodik.

(4) A sír felnyitását az elhalt közeli hozzátartozója, vagy az kérheti, aki az eltemetéséről gondoskodott. Indokolt esetben a felnyitást az Járási Népegészségügyi Intézet engedélyezi, annak végrehajtását ellenőrzi, és utasításait a sírnyitás során be kell tartani.

5. §

(1) A lezárt temetőben temetkezési tevékenységet nem lehet folytatni. A lezárt temetőt mindaddig kegyeleti helyként kell gondozni, amíg felszámolásáról döntés nem születik.

(2) Lezárt temetőből és sírhely-táblából a holtest maradványokat exhumálás útján lehet áthelyezni a működő köztemetőbe.

(3) Az exhumálást csak az illetékes népegészségügyi feladatokat ellátó járási hivatal sírnyitási engedélye és előírása szerint lehet elvégezni, lezárt temetőből történő elszállításhoz az üzemeltető külön engedélye is szükséges.

Koporsós temetési hely

6. §

(1) Az egyes sírhely alapmérete egy koporsó, befogadására alkalmas sírgödör, az (5) bekezdésben meghatározottak szerint.

(2) A koporsó egy holttest elhelyezését szolgálja, melyet a sírgödörbe helyezés előtt véglegesen le kell zárni.

(3) A sírgödör mélysége minimum 200 cm. A sírgödröt koporsós rátemetés esetén úgy kell mélyíteni, hogy a felülre kerülő koporsó aljzata legalább 160 cm mélységbe kerüljön. A sírgödröt az üzemeltető hozzájárulásával természetes, a talajban lebomló anyaggal lehet burkolni.

(4) Oldalirányú üreggel (padmoly) ellátott sírhelyet létesíteni tilos. Tilos a sírhely felszín alatti oldalfalait befalazni, kibetonozni.

(5) Az 4. § (2) bekezdésében meghatározott sírhely az 3. § (1) bekezdésében meghatározott, utakkal körülhatárolt sírhelytáblákban alakítható ki, az alábbi távolságok és mélységi előírások szerint:

a) felnőtt egyes sírhelyek:  
- hossza:                    220 cm,  
- szélessége:                     100 cm,  
- mélysége:                    2,00 m,  
   - rátemetés esetén:                 2,20 m,  
- sírok egymástól való távolsága:        100 cm,  
- sírhelysorok egymástól való távolsága:     120 cm,

(6) A temetőben a temetési hely feletti rendelkezési jog időtartama (használati idő) a koporsós betemetés és rátemetés esetében, a betemetés illetve a rátemetés napjától számított 25 év.

(7) A temetési hely, illetve az újraváltás díja ingyenes.

(8) A temetőben a temetési hely felett rendelkezni jogosult köteles a temetési hely és közvetlen környezetének –állagmegóvására, díszítésére, növényzet ültetésére - gondozására, a síremlék, a sírjel karbantartására.

Urnafülkébe való temetés[[4]](#footnote-4)

6/A.§[[5]](#footnote-5)

(1)[[6]](#footnote-6) Az urnafülkéket arab számokkal folyamatos számozással kell ellátni.

(2) Az urnafülkéket folytatólagos sorrendben kell felhasználni.

(3) Urnafülkét előre megváltani kizárólag közeli hozzátartozó mellett lehet, ennek egyszeri díja 25.000 Ft.

(4) Az urnafülke feletti rendelkezési jog időtartama (használati idő) 25 év.

(5) Az urnafülke-, és az újraváltás díja ingyenes.

(6) Az urnafülkék bezárása egységes méretű táblával történik. Urnafülkék előrészén a közízlést sértő virágtartók, díszítések vagy feliratok nem helyezhetők el.

(7) Urnafülke felnyitásához a Járási Népegészségügyi Intézet engedélyére nincs szükség.

(8)[[7]](#footnote-7) Egy urnafülkében egy urna helyezhető el.

(9)[[8]](#footnote-8) Koporsós temetési helyre hat darab urna temethető.

Síremlék  
7. §

(1) A temetési hely megjelölésére sírjel – így különösen fejfával ellátott hant, síremlék, sírkeret, emlékoszlop – használható, illetőleg létesíthető.

(2) A sírjel nem terjeszkedhet túl a 6. § (5) bekezdésében meghatározott sírhelyméretnél.

(3) A temetési helyen túlterjeszkedő, közízlést sértő vagy oda nem illő felirattal ellátott sírjelet elhelyezni nem szabad. E szabályt a meglévő sírjelek felújításánál is alkalmazni kell.

(4) Amennyiben a sírjel magassága meghaladja a 200 cm-t, abban az esetben a sírjel vázlattervét az üzemeltetőnek az elhelyezés előtt be kell mutatni. A terv 1 példányát az üzemeltetőnek meg kell őriznie.

(5) A sírhely használati ideje alatt a sírjelet (síremléket) eltávolítani vagy arról a halott nevét törölni tilos.

(6) A sírkeret körül a temetési hely felett rendelkezni jogosult legfeljebb 30 cm széles járdát létesíthet.

(7)[[9]](#footnote-9) A sírok kerítéssel nem határolhatók körül.

(8)[[10]](#footnote-10) A temetőben elhelyezett síremlékek, tárgyak tekintetében őrzési, illetve kártérítési felelősség az üzemeltetőt nem terheli.

A temető üzemeltetése  
8. §

(1) A jelenleg működő köztemető és létesítményei fenntartásáról, valamint üzemeltetéséről az önkormányzat gondoskodik.

(2) A halott ravatalozóba történő kiszállításáról a temetkezési szolgáltató vagy az üzemeltető gondoskodik. A halottvizsgálati bizonyítványt a Polgármesteri Hivatal ügyintézőjének be kell mutatni, aki a halottat nyilvántartásba veszi. A halott folyamatos hűtéséről az üzemeltető gondoskodik.

(3) A holttestet a temetést megelőzően azonosítani kell.

(4) A temetőnek és a ravatalozónak alkalmasnak kell lennie az elhunytak felravatalozására, gyászszertartásuk lebonyolítására és eltemetésükre, ugyanakkor meg kell felelnie az elhaltak iránti kegyelet igényeinek, és lehetővé kell tennie a temetkezési tevékenység, temetkezési szolgáltatás korszerű lebonyolítását. Az esetlegesen szükséges új beruházások, felújítások, karbantartások, kellékek beszerzése a temető tulajdonosát terhelik.

(5) A temetőt az épített és természeti környezet harmóniájára figyelemmel kell kialakítani és meg kell őrizni a kert jellegét.

(6) A temetőben keletkezett hulladék rendszeres gyűjtéséről, elhelyezéséről, kezeléséről és elszállíttatásáról az üzemeltető köteles gondoskodni.

(6) A vízvételt a kiépített vízvezetékrendszer biztosítja, a szükséges karbantartásról az üzemeltető köteles gondoskodni.

(7) A temetőt körülkerítő kerítés állapotát az üzemeltető ellenőrzi, amennyiben a kerítés állagának romlását észleli, gondoskodik annak kijavításáról.

(8)  A temető üzemeltetője köteles a Tv-ben és a Korm. rendeletben meghatározott kötelezettségeit teljesíteni, így különösen:

a) lehetővé tenni a temetkezési tevékenység és temetkezési szolgáltatás korszerű lebonyolítását,  
b) a ravatalozó épülete, az épületben található technikai és egyéb berendezési tárgyak, növényzet és elhelyezett bútorzat állagmegóvásáról és karbantartásáról gondoskodni,  
c) a ravatalozó épületét az elhunyt ravatalozásra való előkészítésére, a kegyelt lerovására, az elhunyt méltó elbúcsúztatására alkalmas állapotban tartani,  
d) a ravatalozó épülete környezetében a közvilágítást biztosítani,  
e) a temetőt parkosítani, fásítani, zöldterületeit kialakítani és kezelni,  
f) a sírhelytáblákat határoló utakat kialakítani, karbantartani és tisztítani,  
g) a gépjárművek számára parkolóhelyet létesíteni, a behajtás és gépjármű forgalom rendjét meghatározni és az erről szóló tájékoztatást a temető látogatók számára a temető kapuján elhelyezni.  
h) a hulladékgyűjtés számára edényeket kihelyezni és azok ürítéséről, valamint a keletkezett hulladék elszállításáról szükség szerint, de legalább kéthetente egyszer gondoskodni.  
i) biztosítja a temető és azok létesítményeinek tisztán- és jó karbantartását, amely magába foglalja: a meglévő utak, járdák karbantartását, seprését, síkosság mentesítését, hó eltakarítását, kapuk és kerítések, vízvezeték-és elektromos hálózat karbantartását, javítását, a temető területének gyommentesen tartását, a növényzet ápolását, kór-és károkozók elleni permetezését, a fű nyírását, és viseli az ezekkel kapcsolatos díjakat és költségeket,   
j) a nyilvántartások teljes körét a Tv.-ben foglaltak szerint biztosítani.  
k) a temetővel és a temetkezéssel kapcsolatos ügyek intézésére ügyfélfogadást tartani.

A temető használatának rendje  
9. §

(1) A temető

a) nyári időszámítás idején     07 –20 óráig,  
 b) téli időszámítás idején     07 –17 óráig

tart nyitva. Az üzemeltető a nyitvatartási rendtől a Mindenszentek ünnepe előtti és utáni két hétben eltérhet, melyről a temető kapuján (hirdetőtábláján) köteles a megváltozott nyitvatartási rendet megelőző legalább 3 nappal a látogatók számára tájékoztatást elhelyezni.

(2) A temető üzemeltetője köteles a temető üzemeltetésével kapcsolatos előírásokról szóló tájékoztatót elhelyezni a temető kapuján a látogatók számára.

(3) A temető üzemeltetője köteles a temetőről vázrajz jellegű –a temető tagolását, kihasználtságát tartalmazó –térképet készíteni, melyet a temető bejáratánál köteles elhelyezni.

(4) A temetőben nem tanúsítható olyan magatartás vagy tevékenység, mely a temetőlátogatók kegyeleti érzését sérti.

(5) Tilos a temetőben

a) minden olyan tevékenység végzése, amely veszélyezteti a sírok és tartozékaik, valamint az egyéb felszerelési tárgyak állagát,

b) a hely illetőleg a kegyeleti jogok zavartalan gyakorlását sértő, avagy zavaró magatartást tanúsítani,

c) –az üzemeltető erről szóló írásbeli engedélye nélkül – pihenőpadot elhelyezni, díszfát, fát, cserjét ültetni avagy kivágni,

d) maradandóan elhelyezett tárgyat –az üzemeltető erről szóló írásbeli engedélye nélkül –elmozdítani, elszállítani.

(6) A temető tisztaságának megőrzése valamennyi temetőlátogatónak kötelessége. A hulladékot kötelesek a kihelyezett hulladékgyűjtő edényzetekben elhelyezni. A temető területén hulladékot lerakni, összegyűjteni, elszáradt avart, virágot elégetni tilos.

(7) A temető területén csak temetkezési helyek díszítésére szolgáló kegyeleti jelleget nem sértő tárgyak helyezhetők el.

(8) A temetőben elhelyezett gyertyákat, mécseseket távozás előtt el kell oltani. Mindenszentek ünnepén és Halottak napján a tűzveszély megelőzése az üzemeltető feladata.

(9) A sírokra és a sírok közé egy méternél magasabbra növő növényzet nem ültethető. E rendelkezés megszegőit a temető üzemeltetője 30 napos határidő tűzésével felhívhatja a növényzet eltávolítására. A határidő eredménytelen eltelte után a temető üzemeltetője maga gondoskodik a növényzet eltávolításáról.

(10) A temetőbe állat –a vakvezető kutya kivételével –nem vihető be.

(11) 12 éven aluli gyermek felügyelet nélkül nem tartózkodhat a temető területén.

(12) A temető üzemeltetője a temető rendjének a vonatkozó jogszabályokban és e rendeletben foglaltak szerinti betartását folyamatosan ellenőrizni köteles.

(13)[[11]](#footnote-11) A köztemető területéről sírkövet, síremléket és fejfát - vagyonvédelmi okokból - csak a temető üzemeltetőjének történt előzetes bejelentés után lehet kivinni.

(14)[[12]](#footnote-12) A sírhely rendelkezési jogosult köteles a sírhely gondozását, gyomtalanítását rendszeresen elvégezni és gondoskodni arról, hogy a sírjel, síremlék a biztonságos temetőhasználatot ne veszélyeztesse. A sírhely gondozási tevékenység nem sértheti mások jogait.

Temetkezési és egyéb temetőben végzett szolgáltatás

10. §

A temetőben végzett temetkezési szolgáltatás

(1) A temetkezési szolgáltatóknak létesítményhasználati díjat nem kell fizetniük, az üzemeletető által biztosított szolgáltatások igénybevételéért sem kell díjat fizetniük.

(2) A temetés pontos időpontját az üzemeltető részére legkésőbb a temetés napja előtt két nappal be kell jelenteni.

(3) A temető üzemeltetője felelős azért, hogy a különböző temetkezési szolgáltatók munkavégzése közötti összhangot biztosítsa.

(4) A temetkezési szolgáltatók azonos feltételekkel vehetik igénybe a temető létesítményeit.

(5)[[13]](#footnote-13) A sírjel (síremlék) szabályszerű felállítását az üzemeltető ellenőrzi.

A temetőben végzett egyéb vállalkozási tevékenység

11. §

(1) A temetőben egyéb, nem temetkezési szolgáltatás körébe tartozó vállalkozási tevékenység (a továbbiakban: vállalkozási tevékenység) –így különösen síremlék és tartozékai, emlékoszlop építése, sírgondozás -is végezhető.

(2) A temetőben végzett vállalkozási tevékenység után a tevékenységet végzőnek nem kell temető fenntartási hozzájárulást fizetni.

(3) A vállalkozási tevékenységet végző személy vagy szervezet a munkálatok végzését az érintett napo(ka)t megelőző legalább egy nappal az üzemeltető számára köteles bejelenteni. Vállalkozási tevékenység csak munkanapokon és a temető nyitvatartási idején belül végezhető. Temetés ideje alatt vállalkozási tevékenység nem végezhető.

(4) A vállalkozó köteles

a) tevékenységét úgy végezni, hogy azzal a vonatkozó jogszabályokban és e rendeletekben foglaltakat betartja, a szertartások rendjét és a látogatók kegyelet gyakorlását nem sérti,  
a sírokban valamint a temető infrastrukturális és egyéb létesítményeiben kárt nem tesz;

b) a temetőben végzett vállalkozási tevékenység során keletkezett hulladék, törmelék elszállításáról a munkabefejezését követően azonnal gondoskodni; továbbá

c) a tevékenység végzése során igénybevett területet az eredeti állapotának megfelelően helyreállítani.

A temető területének gépjárművel történő igénybevétele  
12. §

(1) A temető területére – a (2) bekezdésben foglaltak kivételével - gépjárművel behajtani és ott közlekedni tilos.

(2) Behajthat a temető területére a mozgáskorlátozott, idős, személyeket szállító gépjármű, valamint az üzemeltető részére előzetesen bejelentett temetkezési szolgáltatást és az egyéb vállalkozási tevékenységet végző személy vagy szervezet.

(3) A kerékpárral és motorkerékpárral történő behajtás a látgatók nyugalmának zavarása nélkül engedélyezett.

(4) A temetőbe való behajtás díjtalan.

Vegyes és átmeneti rendelkezések  
13. §

(1) A jelen önkormányzati rendeletben nem szabályozott kérdésekben a vonatkozó jogszabályok, így különösen a temetőkről és temetkezésekről szóló 1999. évi XLIII. törvény, a temetőkről és temetkezésről szóló 1999. évi XLIII. törvény végrehajtására kiadott 145/1999. (X. 1.) Korm. rendelet, az egészségügyről szóló 1997. évi CLIV. törvény valamint az az egészségügyről szóló 1997. évi CLIV. törvénynek a halottakkal kapcsolatos rendelkezései végrehajtásáról, valamint a halottvizsgálatról és a halottakkal kapcsolatos eljárásról szóló 351/2013. (X. 4.) Kormányrendelet előírásai irányadóak.

(2) A temető üzemeltetője köteles olyan nyilvántartást vezetni, amelyből pontosan megállapítható az elhunytak eltemetési helye, az eltemetés időpontja, az eltemetés mélysége, és az eltemetés módja.

VII. Fejezet  
Záró rendelkezések

14. §.

(1) A rendelet 2017. január 15. napján lép hatályba.

(2) A rendelet hatálybalépésével egyidejűleg hatályát veszti Csökmő Nagyközség Önkormányzata Képviselő-testületének 1/2011.  (I.26.) a temetőkről és a temetkezésről szóló rendelete.

   Nagy Tibor                                   Csák Boglárka  
  polgármester                                                       jegyző

1. A rendelet szövegét megállapította: a 17/2017.(X.31.) önkormányzati rendelet 1. §-a. Hatályos: 2017. november 1. napjától. [↑](#footnote-ref-1)
2. A rendelet szövegét megállapította: a 17/2017.(X.31.) önkormányzati rendelet 2. §-a. Hatályos: 2017. november 1. napjától. [↑](#footnote-ref-2)
3. A rendelet szövegét módosította: a 17/2017.(X.31.) önkormányzati rendelet 3.§-a. Hatályos: 2017. november 1. napjától. [↑](#footnote-ref-3)
4. A szakasz címét módosította az 1/2018. (II.13.) önkormányzati rendelet 2.§-a. Hatályos: 2018. február 14. napjától. [↑](#footnote-ref-4)
5. A rendelet szövegét megállapította 17/2017.(X.31.) önkormányzati rendelet 4. §-a. Hatályos: 2017. november 1. napjától. [↑](#footnote-ref-5)
6. A rendelet szövegét módosította: az 1/2018.(II.13.) önkormányzati rendelet 3. §-a. Hatályos: 2018. február 14. napjától. [↑](#footnote-ref-6)
7. A rendelet szövegét módosította az 1/2018. (II.13.) önkormányzati rendelet 2.§-a. Hatályos: 2018. február 14. napjától. [↑](#footnote-ref-7)
8. A rendelet szövegét megállapította: az 1/2018. (II.13.) önkormányzati rendelete 1.§-a. Hatályos: 2018. február 14. napjától. [↑](#footnote-ref-8)
9. A rendelet szövegét megállapította: a 17/2017.(X.31.) önkormányzati rendelet 5. §-a. Hatályos: 2017. november 1. napjától [↑](#footnote-ref-9)
10. A rendelet szövegét megállapította: a 17/2017.(X.31.) önkormányzati rendelet 5. §-a. Hatályos: 2017. november 1. napjától. [↑](#footnote-ref-10)
11. A rendelet szövegét megállapította: a 17/2017.(X.31.) önkormányzati rendelet 6. §-a. Hatályos: 2017. november 1. napjától. [↑](#footnote-ref-11)
12. A rendelet szövegét megállapította: a 17/2017.(X.31.) önkormányzati rendelet 6. §-a. Hatályos: 2017. november 1. napjától. [↑](#footnote-ref-12)
13. A rendelet szövegét megállapította: a 17/2017.(X.31.) önkormányzati rendelet 7. §-a. Hatályos: 2017. november 1. napjától. [↑](#footnote-ref-13)